**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**DĖL PRITARIMO DALYVAUTI TARPTAUTINĖS PROGRAMOS URBACT III PROJEKTE „GYVOS GATVĖS“ PARTNERIO TEISĖMIS**

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą dalyvauti tarptautinės programos URBACT III projekte „Gyvos gatvės“ (angl. „Thriving streets“ (toliau – Projektas) partnerio teisėmis pagal Europos Komisijos patvirtintą Europos regioninės plėtros fondo (ERDF) 2014 – 2020 Europos teritorinio bendradarbiavimo URBACT III veiksmų programą.

 Projekto paraiškos pateikimo terminas yra iki 2019 m. balandžio 17 d.

 Projekto vertinimo rezultatai bus skelbiami – 2019 m. birželio 26 d.

Projekto įgyvendinimo laikotarpis nuo 2019-09-02 iki 2022-05-31:

1. 1 fazė (vystymo) nuo 2019-09-02 iki 2020-03-02 (trukmė 6 mėn.) ;
2. 2 fazė (įgyvendinimo) nuo 2020-05-01 iki 2022-05-31 (25 mėn.).

Projekto pagrindinis partneris – Parmos miestas (Italija).

 Preliminarūs kiti Projekto partneriai – Švedija (Stokholmo miestas), Italija (Romos miestas), Belgija (Antverpeno miestas), Didžioji Britanija (Londono miestas), Graikija (miestas kol kas nežinomas), Portugalija (miestas kol kas nežinomas), Čekija (miestas kol kas nežinomas), Slovėnija (miestas kol kas nežinomas),

 Projekto tikslas – parodyti ekonominę ir socialinę darnaus judumo (mobilumo) naudą miestiečiams. Nemažai yra kalbėta apie ekologinę darnaus judumo, keičiant gyventojų mobilumo įpročius naudą. Tačiau dažnu atveju ši paskata neįtikina ir taikant darnaus judumo priemones susiduriama su gyventojų ir vietos verslininkų pasipriešinimu. Todėl, šiuo Projektu siekiama:

* kartu su užsienio partneriais atlikti analizę apie ekonominę ir socialinę darnaus judumo naudą ir įvertinti tokių sėkmingų pavyzdžių užsienyje veiksnius;
* įtraukti vietos bendruomenes, suinteresuotas grupes, verslininkus, politikus į procesą ir sukurti veiksmų planą, kuris padėtų siekti mobilumo įpročių keitimo įgyvendinant darnaus judumo mieste plane numatytus projektus bei padėtų aiškiau iškomunikuoti dažnai nepopuliarių (pvz. lengvųjų automobilių eismo ribojimas) tarybos sprendimų ilgalaikę naudą miestiečiams;
* įgyvendinti vienos pasirinktos priemonės pilotinį projektą.

 **2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2018m. rugsėjo 13 d. sprendimu Nr. 185 „Dėl Klaipėdos miesto darnaus judumo plano patvirtinimo“ patvirtino Klaipėdos miesto darnaus judumo planą. Šiame plane numatytos priemonės viešojo transporto plėtrai, bevariklio transporto skatinimui bei darniam automobilių eismui. Šios priemonės bus įgyvendinamos iki 2030 metų.

Transporto tarša ir triukšmas Klaipėdoje sukelia daug problemų. Nors didelė dalis piliečių naudojasi viešuoju transportu (30%) ir dviračiais (3%), tačiau to nepakanka. Kaip ir automobilių stovėjimo aikštelių trūkumas gyvenamųjų daugiabučių namų kvartaluose yra miestiečių nepasitenkinimo priežastis. Kita vertus, tvarių judumo priemonių įgyvendinimas dažnai kelia miesto gyventojų ir verslo pasipriešinimą. Tokia situacija susidaro ir dėl to, kad miestiečiai nemato kokią naudą šios priemonės gali duoti jiems asmeniškai ir nenori keisti judėjimo įpročių.

Dalyvaudami šiame projekte mes stengsimės labiau įtraukti bendruomenę ir verslo žmones, kad jie matytų tvaraus judumo plano priemonių įgyvendinimo ekonominę ir socialinę naudą. Tai galėtų padaryti nepopuliarius miesto tarybos sprendimus labiau priimtinus miestiečiams. Todėl lengviau galėtume pasiekti darnaus judumo plane nustatytus tikslus ir Klaipėda taptų sveikas, aplinkai draugiškas, greitas ir patogus miestas

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 28 punktu ir 16 straipsnio 2 dalies 17 punktu ir atsižvelgiant į Klaipėdos miesto savivaldybės tarybos 2018 m. rugsėjo 13 d. sprendimą Nr. T2-185 „Dėl Klaipėdos miesto darnaus judumo plano patvirtinimo“.

 **3. Kokių rezultatų laukiama.**

Pritarus sprendimo projektui, kartu su Projekto partneriais bus rengiama Projekto paraiška, siekiant miestiečiams parodyti ekonominę ir socialinę darnaus judumo (mobilumo) naudą.

Klaipėdos miesto savivaldybė, dalyvaudama Projekte, tikisi koncentruotis į pagrindinių trijų sričių problematiką (tačiau ji gali būti papildyta, modifikuota pagal vietos veiklos grupės diskusijas):

1. saugumas viešose miesto erdvėse;
2. senamiesčio centrinė dalis bemotoriam transportui;
3. gyventojų motyvavimas keisti mobilumo įpročius.

Numatomos šios pagrindinės Projekto veiklos:

* partnerių susitikimas problemų identifikavimui ir projekto veiklų įgyvendinimo aptarimas;
* vietos veiklos grupės iš skirtingų visuomenės grupių sudarymas ir jų įtraukties į diskusijų užtikrinimas;
* keitimasis gerąją praktika tarp Projekto partnerių;
* integruoto veiksmų plano rengimas;
* veiklų viešinimas.

Klaipėdos miesto savivaldybės tarybaipritarus dalyvavimui Projekte partnerio teisėmis bei laimėjus paraiškų konkursą, Klaipėdos miesto savivaldybė prisidėtų prie Klaipėdos miesto darnaus judumo strateginių tikslų siekimo. Laukiamas galutinis Projekto rezultatas - kartu su užsienio partneriais, mokslo, vietos valdžios, verslo ir bendruomenių atstovais parengtas integruotas veiksmų planas (IAP) dėl ekonominės ir socialinės darnaus judumo priemonių įgyvendinimo Klaipėdos miesto naudos įvertinimo.

 **4. Sprendimo projekto rengimo metu gauti specialistų vertinimai.**

 Nėra.

 **5. Išlaidų sąmatos, skaičiavimai, reikalingi pagrindimai ir paaiškinimai.**

 Galima bendra Projekto vertė visam terminui – 750.000,00 Eur.:

1. 1 fazė (vystymo) – 150.000,00 Eur;
2. 2 fazė (įgyvendinimo) – 600.000,00 Eur.

 Tiksli bendra Projekto vertė bus paskaičiuota parengus paraišką, nes tai priklauso nuo įsitraukusių partnerių skaičiaus (minimalus -7, maksimalus – 10). Atitinkamai preliminari vienam Projekto partneriui finansuojama suma galėtų svyruoti nuo 107.143,00 Eur (jeigu į Projektą įsitrauks 7 partneriai) iki 75.000,00 Eur (jeigu į Projektą įsitrauks visi 10 partnerių):

1. 1 fazė (vystymo): nuo 21.429,00 Eur iki 15.000,00 Eur;
2. 2 fazė (įgyvendinimo): nuo 85.714,00 iki 60.000,00 Eur.

 **6. Lėšų poreikis sprendimo įgyvendinimui.**

 Didžiausias galimas finansavimo intensyvumas yra 85 proc. nuo visos tinkamų finansuoti išlaidų sumos. Visi partneriai padengia iki 15 %Projekto tinkamų išlaidų, vadovaujantis šalies bendrojo vidaus produkto vienam gyventojui kiekvienoje partnerio šalyje dydžiui. Todėl, preliminarus Klaipėdos miesto savivaldybės prisidėjimas prie projekto visam jo laikotarpiui, t. y. 31 mėn., galėtų siekti nuo 16.072,00 Eur (jeigu į Projektą įsitrauks 7 partneriai) iki 11.250,00 Eur (jeigu į Projektą įsitrauks 10 partnerių):

1. 1 fazė (vystymo): nuo 3.215,00 Eur iki 2.250,00 Eur;
2. 2 fazė (įgyvendinimo): nuo 12.857,00 iki 9.000,00 Eur.

 Tačiau, atkreiptinas dėmesys, kad vykdant šį Projektą būtina nusimatyti 100 proc. apyvartinių lėšų, nes Projekto metu patirtos finansuojamos išlaidos finansuojamos kompensavimo būdu.

 Kadangi pasiūlymas dalyvauti Projekte pateiktas po 2019 – 2020 metų Klaipėdos miesto savivaldybės strateginio veiklos plano (toliau – SVP) ir biudžeto patvirtinimo, o projekto vykdymo pradžia, laimėjimo atveju, prasidėtų 2019-09-02, siūloma pusę 1 fazei reikalingų įgyvendinti lėšų (preliminariai nuo 10.715,00 Eur iki 7.500,00 Eur) numatyti svarstant 2019 metų I pusmečio SVP ir biudžeto pakeitimus iš sutaupytų lėšų.

Kita dalis Projektui įgyvendinti reikalingų lėšų būtų planuojamos 2020 - 2022 metų Klaipėdos miesto savivaldybės biudžete, patvirtinus galimybę dalyvauti Projekte ir pateikus Projekto paraišką, kai bus nustatytos tikslios reikalingos Projekto lėšos.

**7. Galimos teigiamos ar neigiamos sprendimo priėmimo pasekmės.**

 Teigiamos pasekmės, priėmus siūlomą Savivaldybės tarybos sprendimo projektą ir pateikus Projekto paraišką bei gavus finansavimą, būtų:

* kartu su užsienio partneriais atlikta gerosios praktikos pavyzdžių analizė bei ekonominės ir socialinės darnaus judumo priemonių įgyvendinimo naudos Klaipėdos mieste analizė;
* skatinama didesnė politikų, vietos bendruomenių, verslininkų ar kitų suinteresuotų grupių įtrauktis į ekonominės ir socialinės Klaipėdos miesto darnaus judumo (mobilumo) naudos suvokimo procesą;
* įgyvendintas vienas pilotinis projektas.

 Neigiamos pasekmės arba rizika – jei projekto administravimas būtų vykdomas netinkamai ar aplaidžiai, tai būtų grėsmė nesusigrąžinti 85 % išlaidų.

|  |  |
| --- | --- |
| Tarptautinių ryšių ir ekonominės plėtros skyriaus vedėja |  Jurgita Činauskaitė - Cetiner |